Thorkild Simonsen (S), 1999-04-15:
Jeg skal ikke gøre debatten meget længere, men jeg vil gerne fortsætte dér, hvor finansministeren slap: Jeg er jo i den situation, at jeg i de sidste 20 år har været med til de forhandlinger, godt nok mest på den anden side af bordet, men jeg har jo alligevel kendt dem.
Og hvis man skifter det her mindst ringe system ud med noget andet, tror jeg faktisk, det bliver ringere, og jeg tror ikke, vi her i Folketinget vil være i stand til at lave en lovgivning, der på samme måde øger fleksibiliteten og forandringerne i kommunerne, som der gør i det her system.
Dér er nogle kommuner jo blevet analyseret, og der er ingen tvivl om, at hvis man ser på disse meget grundige undersøgelser - måske også i undervisningsform, havde jeg nær sagt, for dem, der sidder på den økonomiske forvaltning i kommunerne - kan man i høj grad få mere ud af pengene.
Det var det, fru Tove Videbæk var meget inde på, og det er jeg helt overbevist om, og jeg kunne næsten sige, at det har jeg erfaring for er rigtigt, og jeg tror, man skal lægge vægt på det.
Dermed siger jeg ikke, at man kan finde alle pengene dér, og det gjorde finansministeren jo heller ikke, men man kan i hvert fald godt finde nogle; det er der ingen tvivl om. Jeg har jo bemærket, at der har været en meget stor interesse for at tale om hjemmehjælp, og det kan jeg såmænd ikke bidrage mere til end ved at sige, at langt de fleste kommuner hverken har skåret ned eller gør det dårligt.
Der har været nogle administrative problemer i nogle ganske bestemte kommuner, og det har så været nødvendigt for indenrigsministeren at præcisere, hvad lovgivning er og var, og det førte jo straks til ændringer i de nævnte kommuner, og en af dem var Skive - bare for at nævne en enkelt.
Så vil jeg gerne tage fat på det, som hr. Erik Larsen og hr. Villy Søvndal var inde på: at vi altså har nogle kommuner, hvor det er anderledes, og hvor det er meget dårligt.
Og jeg skal ikke sige, hvor hurtigt vi kan få det rettet op, men der bruges altså for tiden megen opmærksomhed, også hos andre ministre end indenrigsministeren, på at se på de forhold, og jeg forestiller mig i alt fald, at vi i nogle af de forhandlinger, der påbegyndes nu her om halvanden måned, får Kommunernes Landsforening med på om ikke den helt store reform så i alt fald noget, der tilgodeser de områder.
Og det er jo klart et udligningsspørgsmål, og jeg skal ikke komme nærmere ind på det nu, men det mener jeg altså vi skal gøre, også for at få ro omkring det.
Det er jo rigtigt, at det ofte påstås, at det er det højtærede Folketing her, der kræver en hel masse ting, som man så ikke har levet op til, og regeringen får da i høj grad
også skyld for det, må jeg da indrømme, men jeg vil nu gerne helt frikendes på det område, for jeg mener ikke, at jeg på noget tidspunkt har krævet, at man skulle gøre det på en bestemt måde.
Men det er jo klart, at i en lovgivnde forsamling kan der blive fremlagt nogle visioner, som måske kan være irriterende for nogle kommunalbestyrelser, men jeg mener, at i de forhandlinger, som økonomiministeren, finansministeren og jeg for tiden fører, får man det bragt ind i en ordning, som gør, at det bliver bedre.
Jeg vil slutte med at sige: Jeg tror stadig væk, at man inden for den enormt store pakke af milliarder, som vi her taler om, kan gøre det bedre.
Jeg siger ikke, at alle pengene kan hentes dér, men når man gennemgår det grundigt kommune for kommune, kan det lade sig gøre.
Jeg vil også understrege, hvad en af ordførerne - det var vist hr. Klaus Hækkerup - gjorde opmærksom på: Nu er man
fra Kommunernes Landsforenings side i gang med en analyse af alle kommunerne.
Og det kan da godt være, at der skal ændres noget både i strukturen og i samarbejdsformerne mellem kommunerne, som gør, at vi også på den måde får mere ud af de penge, som er til rådighed.
Og jeg mener stadig væk, at den aftale, vi har indgået med KL om 1 pct., ikke er noget, vi har pålagt dem, men en frivillig aftale under hensyn til samfundsøkonomien og under hensyn til, at det stadig væk skal være sådan, at ikke alle penge går til det offentlige forbrug.